b"\n_START_ARTICLE_\nRashid Sibir\n_START_PARAGRAPH_\nRashid Sibir (lahir 1967) merupakan seorang pengarah televisyen dan filem Malaysia. Beliau digelar 'Pengarah Air Mata' kerana Rashid cukup dikenali sebagai pengarah yang berjaya menyentuh hati penonton dengan kisah-kisah sedih dalam dramanya.\n_START_SECTION_\nBiografi\n_START_PARAGRAPH_\nBeliau dilahirkan di Sungai Nibung, Semerah, Batu Pahat, Johor. Beliau mula mendapat perhatian ramai sewaktu menghasilkan drama bersiri Mat Despatch. Drama yang diterbitkan oleh Berjaya Filem itu telah disiarkan oleh RTM dari 1996 hingga 2002._NEWLINE_Pengarah yang berkelulusan Ijazah Sarjana Muda Komunikasi Massa (Penyiaran) dari UiTM ini, merupakan anak ke-11 daripada 13 beradik._NEWLINE_Filem pertama arahan Rashid ialah Sutera Putih. Filem itu telah mengangkatnya sebagai Pengarah Harapan pada Festival Filem Malaysia pada 1997. Persinggahan Abadi lakonan Susan Lankester dan Shaharuddin Thamby merupakan drama pertama arahan Rashid pada 1993._NEWLINE_Pada 31 Mac 2007, beliau semasa berumur 40 tahun menamatkan zaman bujang dengan berkahwin dengan Nurulhuda Azizi, 26 di USJ, Subang Jaya, Selangor.\n_START_SECTION_\nTema dan gaya\n_START_PARAGRAPH_\nKebanyakan drama yang diarahnya lebih cenderung kepada tema kemasyarakatan yang mencakupi tema kemiskinan, kasih sayang dan kematian yang dapat membuat penonton berfikir."